  Виталий Пронин Та шутэтскон нуналъёсы Стамбулын правительстволы пумит тужгес но бадӟымез демонстрация ортчиз. Таксим шоркар площаде дас сюрслэсь трос калык потӥз. Таӵе пумитъяськон акциос быдэс кунын ортчизы, Стамбулын, Измирын но Анкараын полицейской вылэ изъёс, ӝуась суретэн бутылкаос зӥръя. Манифестэ потэмъёсты урамысь уллязы синкыли поттӥсь газэн но водометъёсын.Стамбулын ик аслэсьтыз митингзэ радъяз премьер-министр Реджеп Тайип Эрдоган, ивортэ НТВ.ru. Правительстволы пумит луэмъёс сярысь «чебер» кылъёсты со ӧз жаля, ӝоген чиданэзлэн пум вуоз, шуиз.Правительстволы пумитъяськонъёс кык арня талэсь азьвыл кутскизы Стамбулысь Гези паркез кораса быдтонлэсь утён бордысен. Экологиен герӟаськем акция туж ӝог турок правительстволы пумит акцилы пӧрмиз но быдэс странае вӧлмиз. Теги: ТайипЭрдоган Турция  